آمریکا‌لی مشهور سینما اویونچوسو آنجلینا جولی، بیرلشمیش میلت‌لر تشکیلاتی‌نین ناقص بیر تشکیلات اولدوغونو سؤیله‌دی.
اوسکار اؤدوللو اویونچو و بیرلشمیش میلت‌لر تشکیلاتی سیغینماچیلار یوکسک کمیسرلیگی یاخشی نیت ائلچی‌سی آنجلینا جولی، بیرلشمیش میلت‌لر تشکیلاتی‌نین آنجاق حکومت‌لرین سیاستینی دییشدیرمه‌سی وضعیتینده دییشه‌جگینی ایفاده ائده‌رک،
"بیرلشمیش میلت‌لر تشکیلاتی‌ قصورلو بیر تشکیلات چونکو بیز قصورلویوق. بیزدن فرق‌لی دئییل" دئدی.
بیرلشمیش میلت‌لر تشکیلاتی ژنو افیسینده تشکیل ائدیلن سرجیو وییرا د مئلو فوندونون ایللیک کنفرانسینا دعوت ائدیلن جولی، دانیشماسی‌نین بؤیوک بؤلومونو بیرلشمیش میلت‌لر تشکیلاتینا دایر تنقیدلره آییردی.
آمریکا‌لی اویونچو، سوریه‌ده ایچ ساواشین 7. جی ایله گیردیگینی، دونیانین بیرلشمیش میلت‌لر تشکیلاتی قورولدوغون‌دان بو یانا ان بؤیوک سیغینماچی بحرانینی یاشادیغینی؛ یمن، سوما‌لی، گونئی سودان و نیجریه‌نین قوزئی دوغوسوندا 20 میلیون‌دان چوخ اینسانین آجلیق‌دان اؤلمه تهلوکه‌سیله قارشی قارشییا اولدوغونو وورغولادی.
بیرلشمیش میلت‌لردن دییشیک بؤلگه‌لر اوچون ائدیلن انسانی یاردیم چاغری‌لاری‌نین هئچ بیرینده طلب ائدیلن میقدارین یاری‌سی‌نین بئله قارشیلانامادیغینا ایشاره ائدن جولی، بونون اولوسلارآراسی گوج‌لو بیر لیدئرلیگی اولماماسین‌دان قایناقلاندیغینا وورغو ائتدی.
"کیمسه بیرلشمیش میلت‌لر تشکیلاتی‌نین مکمل اولدوغونو سؤیله‌میر" دئین جولی، بو سببله بیرلشمیش میلت‌لر تشکیلاتی‌نین اصلاحاتا احتیاجی اولدوغونو قید ائتدی.
